钦定古今图书集成/理学汇编/学行典/第194卷 > 吴璋〈五世孙承恩〉
## 钦定古今图书集成/理学汇编/学行典/第194卷 > 吴璋〈五世孙承恩〉

按《吴江县志》：“吴璋，字廷用，年十一而孤。母陆氏，永乐
癸卯，命选天下孀妇之贞者给事内廷，陆以例行。宣
德丙午，陆随亲王封广东韶州，改封江西饶州。璋壮
不授室，思亲日夜号哭，来往二藩，屡启求见，不允。时
母子不相闻者二十年矣，璋哀痛益切，誓欲求见。正
统丁卯，冒死恳于王，王怜而许之，遂得入宫见母。母”
时已疾革，璋徬徨，割股作糜进之，病稍闲，相持泣。王
闻，益悯焉，赐金币劳遣之。母至旅舍，竟卒，乃负骨殖
以归，潜置舟中。行江中，遇大风，舟将覆，长年搜得其
母骨，投之江。璋跃入，抱母骨浮于水，风浪顿息。同舟
者感而救之，得归葬先墓，哀慕终身。后子洪贵，封南
京刑部主事。卒年八十一，赠太仆寺卿。世称“全孝。”翁
璋有五世孙承恩，字润甫，性至孝。父邦棐为豪右挫
辱，愤结。及走都下，父死于逆旅，承恩舁棺归葬，拊膺
号恸曰：“父仇不复，何以生为！”乃散千金，阴结大侠，击
仇家，杀之。久之，里中有飞章指斥其事，以此倾其家。
会知县徐元、巡按荆某嘉其孝义，释之。卒年八十六。
世谓孝子之子孙，必“生孝子”，甚不诬也。